«КъэщIэрейхэр»
Иджыблагъэ УФ-м ФинансхэмкIэ и министерствэм къыщахутащ США-м и долларыр 2035 гъэр къэсыхукIэ (!) Урысейм зэрыщызекIуэну щIыкIэр. Абы и IэщIагъэлIхэм къалъытэ а зэманым ар сом 73,9-рэ и уасэну.
Хэт абы хуейр икIи илъэс 18 дэкIмэ, къэхъунур къыпхуэщIэну? Иужь зэманым къулыкъущIэхэм яфIэфI хъуащ хуэгъэфэщэныгъэхэр. Сыт хуэдэ упщIэми жэуап иратыфынущ. Ауэ теледжэгу цIэрыIуэхэм хуэмыдэу, а жэуапыр пцIырэ пэжрэ къыщыпщIэнур зыкъом дэкIа иужькIэщ.
— Урысейм ФинансхэмкIэ и министерствэмрэ Экономикэ зыужьыныгъэмкIэ и министерствэмрэ щылажьэхэр тхакIуэ-фантастхэм нэхъ ещхьщ, Маркс Карлрэ Кондратьев Николайрэ экономикэм и щытыкIэм зэрызихъуэжым теухуауэ ятхахэм щыгъуазэ IэщIагъэлIхэм нэхърэ, — жеIэ ЖылагъуэщIэмкIэ институтым и унафэщI Колташев Николай. — АрщхьэкIэ къэкIуэнур зыхуэдэнур я нэгу къахущIэгъэхьэркъым. Абыхэм къалъытэ, илъэс 18 дэкIми, дунейр нобэ зэрыщытым хуэдэу къэнэжыну. Зы долларыр сом 73,9-рэ и уасэнкIэ хъунущ етIанэгъэ, арщхьэкIэ 2035 гъэм экономикэ щытыкIэр нэгъуэщI дыдэнущ.
Минфиным щыщ къулыкъущIэхэм ищхьэкIэ зи гугъу тщIы бжыгъэр ягъэхьэзыращ 2019-2021 гъэхэм къэралым и бюджетыр и лъабжьэу, УФ-м финансхэм я лъэныкъуэ- кIэ хузэфIэкIынухэр яубзыхун мурадкIэ. Ахэр хущIокъу УФ-м и Президентым къигъэува къалэнхэр зэрагъэзэщIэфынур ди фIэщ ящIыну. ЖаIэ зэгуэр сомым къыщIэкIыр нэхъыбэ хъуну, иужькIэ ехуэхыжыну. Ауэ ипэжыпIэкIэ зы-пыIуадз иджырей Iуэхухэм куууэ кIуэцIрыплъыным.
ГъэщIэгъуэнщ, ауэ ди гур фIы ящIын щхьэкIэ къулыкъущIэхэм жаIэхэм… егъэгузавэ цIыхухэр. Нэхъ шынагъуэри IэщIагъэлIхэр зэрыщыуэркъым, атIэ зэрымыгупсысэфырщ. Абыхэм къахуэлъагъуркъым дызыхуэкIуэнур. Хэт жызыIар 2035 гъэм долларыр иджы зэрыщытым хуэ-дэу къэнэжыну? США-м кIуэ пэтми нэхыбэу къытехуэ къэрал щIыхуэм долларыр зэхимыгъэщэщэну пIэрэ? Ар езыр дунейпсо утыкум икIынри зыхуэIуа щыIэкым. АрщхьэкIэ дунейм зэи зимыхъуэжу къыщыплъытэм деж дызыхуэкIуэм уемыгупсысми хъунущ…
